Vetrlidsallmenningen

Vetrlidsallmenningen er en bred gate (allmenning) i Bergen, som går fra Bryggesporen til Skansen. Vetrlidsallmenningen er en del av Bergens historiske sentrum fra middelalderen og er nevnt i byloven av 1276. Sammen med Torget, Torgallmenningen og Torggaten (til Johanneskirken) danner Vetrlidsallmenningen en hovedakse øst-vest i Bergen sentrum. 

Ved Bryggesporen danner allmenningen et kryss med Bryggen, Torget og Kong Oscars gate. Den nedre delen av Vetrlidsallmenningen har form av et bredt gateløp mellom Bryggesporden (ved Vågen) og Øvregaten/Lille Øvregaten hvor den tilsynelatende ender i Fløibanens Nedre Stasjon. Øvre del av Vetrlidsallmenningen går bak stasjonsbygningen og i et bratt, trangt og svingete gateløp langs fjellsiden; øvre del av allmenningen har ni svinger mellom stasjonen og krysset med Søndre Blekevei og Blekebakken på Skansen like nedenfor Skansen brannstasjon. Christi Krybbe skoler ligger langs Øvregaten og har adresse Vetrlidsallmenningen. Den forsvunne Martinskirken lå omtrent der Christi Krybbe skoler er nå, like ved Fløibanens stasjon. Kjøttbasaren ligger nederst ved allmenningen. Centralkirken, metodistkirken i Bergen, ligger på hjørnet med Øvregaten. 

Historie

 Middelalder og forhistorie 
Bergen oppsto som by på den siden av Vågen nær år 1000. Historiker Bernt Lorentzen antok at byens kjerneområde var ved Mariakirken og at byen ekspanderte mot Vågsbunnen med Korskirken, mens forskningen til middelalderhistorikerne Narve Bjørgo og Knut Helle tyder på at byen vokste frem på disse to stedene samtidig. Ifølge Helle tyder blant annet oppføring av Nikolaikirken og sagaberetninger på at det var sammenhengende bebyggelse mellom Mariakirken og Korskirken tidlig på 1100-tallet med Nikolaikirkeallmenningen i midten. Hovedtrekkene i byplan og gateløp i området er nesten det samme i moderne tid som på 1100-tallet. Etter brannen i 1248 sikret kongen offentlige passasjer, allmenninger, mellom Bryggen og Øvregaten. Disse passasjene ble etterhvert utvidet, trolig på hanseatenes eget initiativ, og fungerte som branngater.

Vetrlidsallmenningen var en av de fire første allmenninger i byen, og markerte sørgrensen for Bryggen. Opprinnelig ble den kalt Auta-Allmenningen, etter en prest Aute som er nevnt 1197, og allmenningen er første gang omtalt i Magnus Lagabøtes bylov 1276. Dette navnet beholdt den i flere hundre år, men på 1600-tallet ble den kalt Aa-alminding, etter en bekk som rant gjennom området. Det nåværende navnet er også gammelt, og skriver seg fra Vetrliden (trolig mannsnavnet Vetrliði) som var den sørligste gården på Bryggen. Navnet har vært gjenstand for mange danske eller tyske forvanskninger, blant variantene er Wetterløven og Vettherleffven. 

I grunnen under Vetrlidsallmenningen har arkeologer påvist spor av store groper, åkrer og rester av et verft eller båtstø fra 900-tallet. Etter hvert som Vågen ble fylt ut og strandkanten bebygd vokste de frem et sammenhengende byområde fra Koengen til Vetrlidsallmenningen på Vågens østside. Strandkanten ble flyttet lenger ut i Vågen i flere omganger ved utfylling av grunne områder slik at den laveste delen av den nåværende Vetrlidsallmenning tidlig i middelalderen var en bukt av Vågen. Etter brannen i 1198 ble mye av bukten fylt ut. Etter brannen i 1248 ble strandlinjen flyttet omtrent til der Kjøttbasaren står og det ble anlagt en sammenhengende kaifront langs Bryggen mellom Vetrlidsallmenningen og Dreggsallmenningen.   

Bukten ved Vetrlidsallmenningen fungerte trolig som havn for kongsgården Alrekstad og historikeren Ø.W. Grimnes mente området rundt var det opprinnelige Bjørgvin. 

Magnus Lagabøtes bylov krevde at Øvregaten skulle være tolv alen bred (6,64 m), mens allmenningene som gikk vinkelrett på gaten skulle være åtte alen brede. Byloven bestemte også at bøkkere og karmakere skulle holde til på sørsiden og garvere i øvre ende på nordsiden.


 Etter reformasjonen 
I 1582 ble allmenningen utvidet ved å bruke Rotmannsgårdens grunn. I 1643 ble allmenningen oppgitt å være 42 alen (26 meter) bred. Etter brannen i 1702 ble den utvidet til 100 alen og isolerte da Bryggen brannmessig fra resten av byen. Til 1625 hadde slakterne sine salgsboder langs nordsiden av allmenningen. Tidlig på 1700 ble det færre slakteboder på Vetrlidsallmenningen og selve slaktingen ble oftest utført i Skuteviken.

Lensherre Erik Rosenkrantz foreslo i 1562 å anlegge brede allmenninger vinkelrett på Vågen og gaten for å hindre branner å spre seg. I 1580-årene ble det også pekt på behovet for å isolere «Byen» fra Bryggen med brede allmenninger i hver ende. 

Etter brannen i 1702 ble Vetrlidsallmenningen forbundet med Torgallmenningen (da kalt Vågsallmenningen) ved at det ble anlagt en gate over Torget slik at det ble veiforbindelse mellom Bryggesiden (i øst) og Strandsiden (i vest) av Vågen. Dette skapte for første gang et bredt og sammenhengende gateløp mellom øst og vest i byen. Tidligere var Hollendergaten eneste gateforbindelse mellom øst og vest.  Indre del av Vågen ble fylt opp med materialer fra brannen. Torget hadde tidligere, i 1558, blitt flyttet fra Nikolaikirkeallmenningen til Vågsbunnen. Vetrlidsallmenningen ble utvidet etter brannen i 1702 blant annet ved å bruke tomten etter bryggegården Vetrliden. 

 Nyere tid 
I 1874 ble en del av Vetrlidsallmenningen brukt til «Byens Basar» (Kjøttbasaren), lenger oppe ble det også lagt ut tomter slik at allmenningen ble smalere enn planen fra 1702. Området rundt Lille Øvregate sør for allmenningen har beholdt sitt middelalderske preg. Omkring 1900 ble de fleste bryggegårdene mellom Vetrlidsallmenningen og Nikolaikirkeallmenningen revet og erstattet av murbygg.

I 1897 ble trikkelinjen til Sandviken (linje 1) lagt opp Vetrlidsallmenningen, langs Øvregaten og Nye Sandviksvei nesten til Sandvikskirken. Linjen var opprinnelig enkeltsporet og hadde vikespor (krysning) blant annet i Øvregaten. Av hensyn til trikken ble stigningen i 1895 ved hjelp av en rampe redusert fra 1:10 til 1:14, i 1901 endret igjen til 1:12. Sandvikslinjen ble nedlagt i 1961. 

I 1870-årene ble den bratte delen ovenfor Øvregaten opparbeidet til park. Allmenningen ble pusset opp i 1993 (blant annet med fortauer dekket av skifer) og fikk da Vakre vegers pris.

Bilder

 Referanser 

 Eksterne lenker 


Kategori:Veier i Bergen
Kategori:Plasser i Bergen
Kategori:Bergens historie